शादी का झांसा देकर ले गया, ज्यादती की, 10 साल की सजा
नाबालिग को भगाकर ले जाने और आठ महीने तक बंधक बनाकर ज्यादती करने और जलती लकड़ी से मारपीट कर जलाने का दोष सिद्ध होने पर न्यायालय ने आरोपी युवक को दस साल कारावास की सजा सुनाई। अपर सत्र न्यायाधीश मसूद अहमद खान ने 6 धाराओं में उसपर 5,100 रुपए अर्थदंड भी लगाया। अभियोजन की ओर से पैरवी जिला अभियोजन अधिकारी शिराज खान ने की।
डीपीओ खान ने बताया अभियोक्त्री ने बड़ावदा थाने की हाटपिपलिया चौकी पर 9 अक्टूबर 2016 को रिपोर्ट दर्ज कराई कि वह गांधीधाम (गुजरात) में तीन महीने नानी के पास रहकर 28 अक्टूबर 2015 को मामा के साथ रतलाम अर्जुन नगर आई थी। गांधीधाम में उसकी दोस्ती अर्जला निवासी आशाराम बागरी से हुई। 29 अक्टूबर को सुबह आशाराम मामा के घर आया और शादी का झांसा देकर ले गया। अर्जुन नगर मामा के घर से युवती आसाराम के साथ जावरा फाटक गई। फिर दोनों ट्रेन से सूरत चले गए। सूरत में आशाराम ने मजदूरी की और अलग-अलग जगह पर किराये के कमरे में रहे। दो महीने बाद आशाराम लड़की को लेकर अर्जला आ गया जहां दोनों करीब आठ महीने रहे। इस दौरान लड़की गर्भवती हुई और बेटे को जन्म दिया। 25 सितंबर 2016 को आशाराम ने जलती लकड़ी से लड़की को पीटा जिससे घुटने के नीचे पैर जल गए। 29 सितंबर 2016 को लड़की मौका पाकर आशाराम के घर से भागकर मां के पास चली गई और घटना बताई। मां उसे हाटपिपलिया चौकी ले गई जहां प्रकरण दर्ज कर कार्रवाई के लिए मामला स्टेशन रोड थाने भेजा। स्टेशन रोड पुलिस ने आशाराम को गिरफ्तार कर न्यायालय में चालान पेश किया। अपर सत्र न्यायाधीश मसूद अहमद खान ने अपहरण के आरोप में चार वर्ष सजा और 500 रुपए अर्थदंड, शादी के लिए विवश करने करने के आरोप में पांच वर्ष सजा और 1000 अर्थदंड, ज्यादती की धारा में दस वर्ष सजा और 3000 रुपए अर्थदंड, बंधक बनाने के आरोप में छह माह सजा, आग से घायल करने पर एक वर्ष सजा तथा जान से मारने की धमकी देने पर एक वर्ष सजा व तीनों धाराओं में दो-दो सौ रुपए अर्थदंड किया।
hin_Deva hin_Deva hin_Deva